Horváth Julianna és Valcz Péter

**ELROMLOTT A SZÍNHÁZ**

egyfelvonásos

EMBER

SZERELŐ

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Félhomály. Az Ember ül a szoba egyik sarkában. Látszik rajta, hogy nagyon fázik. Valami rongyos pokrócba csavarva didereg. Az Ember tekintete a semmibe réved, időnként nyögdécsel. Ekkor kopognak.* Az *Ember nem reagál, látszólag nem hallotta meg. Kis szünet után a második, erélyesebb kopogtatásra - mint aki mély álomból ébred - hirtelen felkiált:*

EMBER Mi van? Ki az?

SZERELŐ *(az ajtón kívülről)* A szerelő.

EMBER *(maga elé)* Na, végre!

*Ember feláll, az ajtóhoz csoszog és kinyitja.*

SZERELŐ Jó napot! *(kezet nyújt)*

*Az Ember kézfogás helyett hátat fordít, és visszaindul. (A színészi játék legyen vontatott.)*

EMBER Már azt hittem, sose jön.

SZERELŐ Este hét óra. Ezt beszéltük meg.

EMBER Reggel hetet beszéltünk.

SZERELŐ Reggel? Kizárt. Valamit félreértett. Reggel én nem dolgozom.

EMBER Mi az, hogy reggel nem dolgozik? Minden normális ember dolgozik reggel. A szerelők meg főleg. A melegburkoló legutóbb hatra akart jönni.

SZERELŐ Lehet, hogy a melegburkoló…

EMBER Fázom! Jöjjön már be!

*Szerelő bejön, becsukja maga mögött az ajtót.*

SZERELŐ Kaphatnék egy pohár vizet?

EMBER Hideg víz jó?

SZERELŐ Jó.

EMBER *(kifakad)* Nem jó! A hideg víz nem jó, nem érti? Meg lehet itt fagyni! Maga nem érzi?

SZERELŐ Én kintről jövök.

EMBER Kezdje már el, este hét óra, maga meg iszogatni akar…

*Ember elnéz a távolba és apró katatón mozdulatokat tesz.*

SZERELŐ (*szánakozva)* Szerencsétlen… de csak magának köszönheti…

EMBER Mit mond?

SZERELŐ *(fáradtan*) Csak azt, hogy rengeteg az ehhez hasonló bejelentés.

EMBER Ez a szakmája, nem?! Ezért fizetik.

SZERELŐ És nem is jól…

EMBER Az orvos se panaszkodik, ha jön egy beteg.

SZERELŐ Mi a panasz?

EMBER A panasz? A didergés. A tünet: hogy fázom. Az ok, pedig a színház. Nem fűt ez a szar!

*Utolsó mondatával a “színház”-hoz lép és teátrálisan rávág egy hatalmasat. Jó, ha van hangja. A “színház” lehet bármilyen valós vagy elképzelt tárgy, az alkotókra bízzuk.*

SZERELŐ Maga megőrült?

EMBER Ez időnként használ. (*megint rávág)*

SZERELŐ Normális? Ezt nem szabad ütni!

EMBER Dehogynem. Így vagyunk mi kettecskén. Én ütöm, ő meg ettől beindul.

SZERELŐ Ezzel teljesen tönkreteszi.

EMBER Tönkrement ez már rég. Ócska fostalicska! *(belerúg)*

*Az utolsó rúgástól a színház működni kezd. Feljön a fény. Az EMBER szinte eksztázisba kerül.*

EMBER Látja? Látja, hogy ütni kell? Nem is ütni. Rúgni!

SZERELŐ *(erélyesen megragadja az Ember karját)* Ha nem hagyja abba, most azonnal elmegyek.

*A színház leáll. A fény kialszik, újra félhomály. Csönd. Az Ember visszaül a sarokba. A szerelő a színházhoz lép, és vizsgálni kezdi.*

SZERELŐ Mióta nem működik?

EMBER Egy hete.

SZERELŐ Előtte nem volt semmi gond?

EMBER Azt hiszem, nem. Bár, a fene tudja, nem értek hozzá. Meleg az volt… azt csinált… csak össze-vissza működött. Este belobbant, reggel bekussolt.

SZERELŐ Ez normális.

EMBER Ez normális?! Ez nem normális. Javítsa meg, és stabilizálja a teljesítményét!

SZERELŐ Nézze, én megjavítom, de a teljesítményt nem lehet stabilizálni. Vannak persze teljesítményszabályzók… de azok tönkreteszik az egészet.

EMBER (*föláll)* Mi van? Ez az én színházam. És azt akarom, hogy működjön. És úgy, ahogy én akarom.

SZERELŐ Igen? Akkor sok sikert. *(indul kifelé)*

EMBER *(megállítja)* Várjon már, álljon már meg! Hova megy?

SZERELŐ Szerelje meg maga, ha annyira tudja, hogy mit akar.

EMBER Hé! El ne menjen, ha már annyit vártam magára… Mester… látom, hogy maga ért hozzá...

SZERELŐ *(megáll, megfordul)* Megkérdezhetem, hogy mivel foglalkozik?

EMBER Cégvezető vagyok. Horgászkellékeket gyártunk.

SZERELŐ Nem mondja komolyan!

EMBER Miért?

SZERELŐ Imádok horgászni.

EMBER Na, tessék! Szerintem sincs annál jobb. Látja, megértjük mi egymást.

SZERELŐ És miért szeret horgászni?

EMBER Nem is tudom… talán a csend, a nyugalom… feltölt.

SZERELŐ Mindig van kapás?

EMBER Áh! Egyáltalán nem.

SZERELŐ És milyen gyakran jár?

EMBER Amikor csak az időm engedi. Hetente, kéthetente… Miért?

SZERELŐ Mit szólna, ha valaki azt mondaná, hogy minden nap menjen ki a vízhez, minden alkalommal töltsön ott hét órát, és mindig ugyanannyi halat fogjon - különben agyonüti?

EMBER Hát, akkor engem hamar agyonütnének… (*nevet)*

SZERELŐ Nnna. Ez a szabályzó. (*visszajön)*

EMBER (*abbahagyja a nevetést)* Az más. Az hobbi. Ez meg közszolgáltatás. A közszolgáltatás pedig legyen kiszámítható, átlátható és stabil.

SZERELŐ Attól még átlátható, hogy maga nem ért hozzá.

EMBER Nem felhasználóbarát – akkor így mondom.

SZERELŐ Akkor jobb, ha összebarátkoznak. *(a színházhoz lép, újra vizsgálni kezdi)* Mióta fűtenek színházzal?

EMBER Egy hónapja. Mióta ideköltöztünk.

SZERELŐ Előtte mit használtak?

EMBER Sima aprítót.

SZERELŐ Aprítót! Gondoltam. Milyen üzemanyaggal?

EMBER Érdekességek, meg bulvár. Na, azt legalább tudtam kezelni.

SZERELŐ Fogyasztás?

EMBER Jó, nem fogyasztott keveset… folyton etetni kellett…

SZERELŐ Hamar begyullad, hamar kialszik.

EMBER *(lelkesen)* Na, de milyen fénye van… Ahogy begyullad! Vakító!

SZERELŐ Pontosan. Megvakul tőle az ember.

EMBER Mindig jó hangulat volt. Jól szórakoztunk.

SZERELŐ Gyerek van?

EMBER Kettő.

SZERELŐ (*abbahagyja a vizsgálatot, sóhajt)* Nézze, gondolom, nem mondok újat azzal, hogy az aprító egészségtelen. Hogy károsítja a szemet, az bizonyított. De az agyat is! Komolyan. Fejlődésben lévő szervezetnek kifejezetten ártalmas. Ha maga felelősségteljes családfő…

EMBER Jó, jó, jó… tudom, persze, igen. Erről azért mondjuk eléggé megoszlanak a vélemények, olvastam én is ezt-azt… meg a háziorvos is, meg nyilván maga, mint ilyen színház… szerelő… nyilván, magának saját maga felé hajlik a keze…mindegy, nem érdekel, nincs aprító, elköltöztünk, ez van. Csak csinálja már meg!

SZERELŐ Megkérdezhetem, hogy minek maguknak színház?

EMBER (*rossz tanuló felel)* Minek? Minek… Állítólag jót tesz. Ez a magas minőség… azt mondják. Csomó ismerősünk ezt használja. Mármint azok közül, akik *adnak magukra*. Én nem vagyok suttyó! Meg, hogy hagyományos, huhú. Meg hallottam… nem… olvastam! igen, hogy a színház *felmelegíti*… vagyis átmelegíti a falakat is, és hogy tartós. Tartósabb. Várjunk, nem… hanem, hogy jobban tartja a hőt. Igen. Mert, hogy mindegyikben van az az izé beépítve - mármint gyárilag - egy örökös miapicsa… öröklő… őrlő…

SZERELŐ Örökláng.

EMBER Az! Örökláng. Beépített örökláng. Na, mondom, ez a hülyének is megéri. Jobban is tartja a hőt, nem huny ki soha, ergo: kevesebb macera. Hát, a nagy büdös ló… gyárilag beépített örökláng, persze… vagy ebből kiépítette az előző lakó… na, az is egy görény volt.

SZERELŐ Ezek kézzel készülnek.

EMBER Hogy - mit?

SZERELŐ Azt mondta, azt olvasta, hogy gyárilag beépített örökláng. Ezek nem gyárban készülnek, hanem kézzel. Ezt nem olvasta? Nincs formaöntvény. Mindegyik egyedi darab.

*Szerelő észrevesz valamit a színház elülső oldalán.*

SZERELŐ *(gyanakodva)* Hmm…

EMBER Na, igen. Azt már én is néztem. Igazi ócskavas.

SZERELŐ *(fokozódó érdeklődéssel)* Valóban réginek tűnik. Még az is lehet, hogy ez a színház egyidős a házzal.

EMBER Nem csodálom, hogy bedöglött.

SZERELŐ Abban viszont nem vagyok biztos.

*Szerelő a színház tetejét veszi szemügyre, de az tele van pakolva.*

SZERELŐ Mik ezek?

EMBER Ez itt valami sampon, ez azt hiszem egy hajápolószer, ez meg egy ilyen szájfertőtlenítő, kicsit csíp, de nem engedi kialakulni a fogkövet…

SZERELŐ *(dühbe gurul)* Azonnal tüntesse el innen ezeket!

EMBER Na, na, na! Nem otthon van! Ha már nem fűt, legalább polcnak jó.

*Szerelő nekiesik a kacatoknak, elkezdi „kacatmentesíteni” a színház tetejét. Egy ideig adogatja az Embernek, mikor az már nem tudja megfogni, elkezdi szétdobálni.*

EMBER Mit csinál? Megőrült?

*Ember nem hagyja annyiban, próbálja menteni a cuccait. Dulakodnak. A színház teteje végül üres lesz, amitől mintha újra működésbe lépne. Följön egy kis fény.*

SZERELŐ *(kissé kifulladva)* Ez itt elöl egy ablak, a párja meg itt van a tetején. A színház ezen a két résen keresztül érzékeli a környezetet, és ha eltömíti ezeket az ablakokat, az olyan, mintha valakinek befogná a száját meg az orrát is. Megfojtja! Érzékeny műszerek ezek.

EMBER Igen? Na, ne mondja! Érzékeny műszer… *(kikel magából)* Itt egyedül én lehetek érzékeny! Egy hete fázom, a gyerekeket el kellett költöztetni. Reggel hét helyett este hétkor érkezik, és mikor megjön, nem elég, hogy arrogáns és lekezelő módon kioktat, de még a lakásomat is szétveri.

*Közben a színház egyre jobban működik, szobában egyre nagyobb a fény.*

EMBER Maga el se tudja képzelni milyen, amikor a hideg bekúszik az ember bőre alá. A derékból árad szét, előbb megbénítja az izmokat, végigfut a végtagokon… erre a lábujjamra, ha ráütök, *(ráüt)* nem fáj. Még a gondolataim is megfagynak, és csöpögnek lassan, mint a jégcsap: hideg, hideg, hideg, hideg. *(a sírás kerülgeti)* Három nappal ezelőtt anyám volt itt látogatóban. Először nem ismertem fel. Mintha egy idegen jött volna be a lakásba. Már egy órája itt volt, amikor rájöttem, hogy a saját anyám ül velem szemben! Megpróbáltam megölelni, de ahogy emeltem a karom, hideg levegő süvített át a hónom alatt. Azonnal visszazártam. *(térdre rogy a Szerelő előtt)* Segítsen! Nagyon szépen kérem, hogy segítsen! Félek!

*Közben a szobában teljes a fény. Mindketten körülnéznek.*

SZERELŐ Jobban van?

EMBER Igen. Azt hiszem. Ne haragudjon, nem tudom, mi jött rám.

SZERELŐ Semmi baj. *(a színházra mutat)* Csak levegőhöz jutott.

EMBER Kér egy pohár vizet?

SZERELŐ Igen, köszönöm, elfogadom.

*Ember kimegy egy pohár vízért. Szerelő folytatja a vizsgálódást. Közben a színház lassan leáll, a szoba újra félhomályba borul. Ember visszajön.*

EMBER Szóval akkor ennyi volt? A hülye szájvíz miatt…? Mi van? Leállt?

SZERELŐ Most csak fellélegzett. Belobbant egy pillanatra.

EMBER Ne.

SZERELŐ A tetejére soha nem szabad pakolni, azt mindig hagyja szabadon.

EMBER Értem.

SZERELŐ Fantasztikus kis szerkezet… Egy ilyen ősöreg darab, és mégis: ha csak a legvékonyabb fénysugár beszökik föntről, egyből ráharap. Köszönöm…

*A Szerelő nyúl a pohár vízért, de az Ember nem adja oda.*

EMBER Szóval nem működik…

SZERELŐ Ha csak ennyi lett volna a probléma, akkor már beindult volna teljes gőzzel… Itt nagyobb a baj.

*Ember kiissza a pohár vizet. Szerelő nézi. Nyel egyet, majd megpróbál újra a szerelésre fókuszálni.*

SZERELŐ Állított rajta valamit?

EMBER Amit csak tudtam. Kikapcsoltam, bekapcsoltam, megszorítottam, kilazítottam. Értek én a gépekhez.

SZERELŐ Ez nem egy gép.

EMBER Akkor micsoda?

SZERELŐ Úgy értem, persze, ez egy ember alkotta mechanika… de sokkal inkább hasonlít egy érzékeny organizmushoz. A legősibb formája a mesterséges intelligenciának.

EMBER Hm. Csúcstechnológia, mi?

SZERELŐ *(csodálattal pillant a színházra)* Az. *(vált)* Ez mindig ilyen ferde volt?

EMBER Ferde? Nem tudom.

SZERELŐ A táskámat, legyen szíves.

*Ember odaadja a Szerelő táskáját, aki egy szerszámot vesz elő.*

SZERELŐ Elhajlott a stabilizátor. Ezt egyenesbe kell állítani. Nem dőlhet se jobbra, se balra különben az egész rendszer elkezd belülről deformálódni.

EMBER Jézusom. Micsoda szavak! Régóta csinálja ezt?

SZERELŐ *(szerelés közben)* Sosem csináltam mást. Ez a hivatásom. Tartsa ezt így egyenesbe!

EMBER Nem fog megrázni?

SZERELŐ Ha egyenes, akkor nem. Ha ferde, akkor veszélyes lehet.

EMBER Miért?

SZERELŐ A stabilizátor egy szenzor, ami érzékeli a környezetet. Ha elferdül, akkor túlmelegszik.

EMBER Hát, az lenne a kisebbik gond.

SZERELŐ Csak hiszi. Lassú halál. Viszály. Sértődések.

EMBER Halál? Veszély? Deformálódás? Nem képzel túl sokat a szakmájáról?

SZERELŐ Hadd, emlékeztessem arra, hogy az előbb térden állva könyörgött nekem, hogy segítsek… mert fél. *(nekiveselkedik)* Na, most tartsa erősen! Kész.

EMBER Nahát, tényleg egyenesebb. És most akkor készen is…?

SZERELŐ … és most akkor vessünk egy pillantást az aktorokra. Mindegyiket szokta használni?

EMBER Miket?

SZERELŐ Ezeket itt. Ezek itt az aktorok.

EMBER Ja, nem. Kettőt-hármat max. De leginkább ezt az egyet itt, ami a legközelebb van az ajtóhoz. Akkor be sem kell lépnem ide cipővel, csak benyúlok, és még a küszöbön túlról elérem.

SZERELŐ Hát igen. El is van kopva.

EMBER Igen, látom, hogy pislákol, de azt gondoltam, hogy…

SZERELŐ Ez nem pislákol. Ez már majdnem teljesen kiégett.

EMBER Jól van, de mondom, hogy szoktam őket váltogatni.

SZERELŐ Tízből hármat használni nem csak pazarlás, de felelőtlenség! A nem használt aktorokat kilöki a rendszer. Amelyik meg kiég, az többet képtelen használható szintre töltődni, és folyton besül.

EMBER Jó! Akkor mi legyen?

SZERELŐ Össze kell őket forrasztani. Adja ide, kérem, azt a fémhuzalt. Ez most vakítani fog. Ne nézzen ide. Bár aprítón edződött szemmel… *(forrasztanak)*. Ez meg is van. Most majd szép lassan társulattá csiszolódnak.

EMBER Lassan? Milyen lassan?

SZERELŐ Türelem.

EMBER Elfogyott!

*Érkezik a fény*

SZERELŐ Álljon ide!

EMBER Igen? (*kis idő után színlelt türelemmel)* És most?

SZERELŐ Most a rendszer kérdéseket tesz fel.

EMBER Kérdéseket?

SZERELŐ A környezettel kapcsolatban.

EMBER Ühüm.

SZERELŐ És önnel kapcsolatban.

EMBER (*egyre ingerültebb)* Velem kapcsolatban?

SZERELŐ Igen.

EMBER *(gúnyosan)* Nem hallom.

SZERELŐ Mert szépen halkan csinálja. Szinte duruzsol. Alkot.

EMBER *(elveszti a türelmét)*  Na jó, ez egy kész cirkusz! Nem vagyok hajlandó a magam és az egész családom szellemi és fizikai egészségét egy hektikus, kiszámíthatatlan gépre bízni, ami nem gép, tudom, hanem egy mesterséges szuper szenilis intelligencia, ami adatokat gyűjt, és kérdéseket tesz fel rólam. Miért nem kérdez meg? Mi, Mester? Itt vagyok. Ne magadba duruzsoljál. Most kérdezzé’! Miért nem kérdezel?

SZERELŐ Mert az önt érintő kérdésekre talán pont maga tudja legkevésbé a választ.

*Megfagy a levegő, erősödik a fény.*

EMBER Mit mondott?

SZERELŐ Hát… hogy… maga sem tudja pontosan, hogy miért nem tudja… teszem azt… megölelni az anyját.

EMBER Az anyámat?

SZERELŐ Az anyját…

EMBER Az anyámat.

*A fény kicsit erősebben világít. Mindketten megállnak a színház előtt, és érdeklődve nézik a változást. Csönd.*

EMBER Föltehetek most én egy kérdést? Önnel kapcsolatban?

SZERELŐ Persze.

EMBER És arra kérem, hogy legyen nagyon őszinte.

SZERELŐ Megpróbálok. Bár ha velem kapcsolatos, akkor ugye lehet, hogy én tudom legkevésbé…

EMBER Azért tegyünk egy próbát.

SZERELŐ Tegyünk.

EMBER Tudja maga valójában, hogy mitől működik ez? *(a színházra mutat)*

SZERELŐ Nem.

EMBER Nem tudja.

SZERELŐ Nem tudom.

EMBER Tudtam.

*Bólogatásból elmosolyodáson át elindul egy görgeteges, megállíthatatlan röhögőgörcs… a fény pedig közben egyre, egyre, egyre erősebb.*

SZERELŐ *(elmosolyodik)* Fogalmam sincs, hogy mitől működik.

EMBER *(már ő is mosolyog)* Fogalma sincs.

*Nevetnek.*

SZERELŐ De felismerem, ha nem.

EMBER Azt már azt hiszem, én is.

SZERELŐ És azt is, ha igen.

EMBER Azt én még ne-he-he-hem.

SZERELŐ Nem?

EMBER Ne-he-hem. Mindenesetre az a fo… az a fo… az a forrasztás nagyon meggyőző volt.

SZERELŐ Igehehehe-n. Az jó kis látványehe-he-he-lem.

EMBER És mondjahaha… és mondjahahah… na!

SZERELŐ Mit? Mit? Mondd már!

EMBER Jól meg… jól meg… jól megél ebből?

SZERELŐ Egyáltalán nem. Hahahahaha. De szerelemből *szerelem*! Hehehe!

*kipukkadnak, bejön valami zeneszerűség, a színház gőzerővel működik, már sírnak a nevetéstől*

EMBER Az jutott eszembe… hehe… jaj…

SZERELŐ Mi? Micsoda?

EMBER Hogy elviszem anyám… elviszem anyámat… elviszem anyámat pecázni… hihihihihi.

SZERELŐ Miért?

EMBER Nem tudom. (*megpusztul a röhögéstől)* Azt majd mindenki eldönti maga. Hahahaha.

SZERELŐ Mehetek én is?

EMBER Hogy a viharba-ha-ha-ha ne jöhetnél, hehehehe! Ez mégis csak egy közösségihhihihi…. közöségihihihi…. közösségi élmény.

SZERELŐ Jaj, Istenem. Na, jól van. Itt a névkártyá-háháhám. Ha bármi…

EMBER Nem mész sehova. Iszunk! Vizet!

*Ember kimegy, Szerelő magában kuncog, közben összepakol, Emberből jön vissza, újra kitör belőle a nevetés, a névjegykártyát mutogatva.*

EMBER Néézd már!

SZERELŐ Mi van?

EMBER (*röhög, mutogat)*

SZERELŐ Téged is ugyanígy hívnak?

EMBER (*nevetve bólogat, majd a fejét rázza)*

*Ezt már nem tudják szavakban elmondani, de az Embernek nagyon megtetszik a színház jele, a síró-nevető maszk pár, és mivel beszélni a nevetéstől már nem tudnak, megpróbálják leutánozni. A Szerelő nevet, az Ember meg sír. Összeölelkeznek.*

EMBER Csak egy valami. Te igazán sokat tudsz a… színházról.

SZERELŐ Igen?

EMBER Ez a színházi… csók… ez… ez így tényleg? …hogy ez így igazából?

SZERELŐ Nézd, ha szimpatikusak vagytok egymásnak, akkor miért ne, nem?

EMBER (*gondolkodik)* És ha nem?

SZERELŐ (*lassan)* Akkor így átkarolod a nyakát… *(csinálja)* ésazzal a kezeddel befogod a száját… és rácsókolsz…

*Megcsinálják. Nagyot kacagnak ezen is.*

EMBER (*kivörösödött fejjel)* Húhúhú, de melegem van most már. *(Isznak)*

Szeretlek, drága barátom! Szeretlek, drága világ! Szeretlek Színház!

*Sötét*

2020